Thorvald Hellesen

Thorvald Hellesen (født 25. desember 1888 i Kristiania, død 22. oktober 1937 i Oslo) var en norsk kunstmaler.

Åtti år etter sin død er han nærmest ukjent i Norge, men han er anerkjent utenlands.

Han avla examen artium i Oslo, og gikk ett år på Krigsskolen før han brøt av og ville bli kunstner. Deretter var han ett år som student ved Kunstakademiet i Kristiania 1910-11 som elev av Christian Krohg. I 1912 dro han til Paris, der han var elev av Fernand Léger og ble kjent med avantgardister som Picasso. Han bodde i Paris i 23 år, med korte besøk i Norge og København. Mot slutten av sitt liv ble han mer perifer i kunstmiljøet, og måtte ta strøjobber som filmskuespiller. I 1937 ble han meget syk og ble sendt hjem til Norge. Han døde i Oslo like etter hjemkomsten.

Han viste bilder i Norge, blant annet i Tivolis utstillingshall i 1919. Ellers deltok han på utstillinger i Salon des indépendants (fra 1920–25) og La Section d'Ors utstillinger i Galerie la Boëtie i Paris i mars 1920. I 1925 deltok Hellesen på den store internasjonale utstillingen «L'Art d'Aujourd'hui» (norsk: «Dagens kunst») i Paris, sammen med en rekke andre ledende innen avantgarden. Det var den første internasjonale utstilling med avantgardekunst etter første verdenskrig. Det er ukjent om han deltok på utstillinger etter denne.

Stilen hans utviklet seg over tid til å bli mer og mer dekorativ, og tenkt anvendt til større vegger og detaljer i tilknytning til arkitektur. Han utarbeidet også mønstre til tekstiler og lignende. Han utførte dekorasjoner av plankubistisk karakter for Sjøfartsbygningen i Kristiania (påbegynt 1923) og fargesatte eksteriøret i St. Annæ Passage i København (1936–37). Videre utførte han en rekke store malerier med stiliserte menneskefigurer som var tenkt som en dekorasjon til en dansesal (1928).

Hans hovedverk «Les deux amis» (1920) ble solgt på en auksjon hos Christie's i London i 2008 for 1,2 millioner kroner, og et annet sentralt verk ble stilt ut i Tate Modern i London sommeren 2010.

Utstilte verker 
Hans arbeider finnes i dag (2010) i
 Lillehammer kunstmuseum
 Musée d'art moderne de la ville de Paris
 Nasjonalgalleriet

Familie 
Maleren Thorvald Hellesen var sønn av høyesterettsadvokat Thorvald Hellesen (1862–1894), som var sønn av oberstløytnant Thorvald Hellesen (1832–1904). Moren het Ida Selmer (1858–1945) og var datter av statsminister Christian Selmer og Anna Sylvia Leganger (1825–1896) av Leganger (slekt). Broren Christian August Selmer Hellesen (1891–1982) ble flyver og sjef for Norsk Aeroplanfaabrikk som fantes mellom 1918 og 1921.  

Han giftet seg i 1915 med en fransk malerinne ved navn Hélène Perdriat (1894–1969), men dette ekteskapet ble oppløst. Mot slutten av sitt liv, kanskje så sent som i 1937, giftet han seg for annen gang med danseren Guni Mortensen.

Referanser

Kilder 
 Thorvald Hellesen i Store norske leksikon
 Steinar Gjessing, Thorvald Hellesen i Norsk biografisk leksikonk
 Steinar Gjessing, Thorvald Hellesen i Norsk kunstnerleksikon

Litteratur 
 S. Gjessing: “Den norske kubist Thorvald Hellesen”, i Kunst & Kultur 1981, s. 233–248
 Gladys C. Fabre: Léger et l'esprit moderne, utstillingskatalog Musée d'art moderne de la ville de Paris, 1982.
 O. H. Moe: Fire norske kubister, utstillingskatalog Henie-Onstad Kunstsenter, Høvikodden 1986

Eksterne lenker 
 

Norske malere
Norske skuespillere
Kubisme
Personer fra Oslo